google/wiki40b huggingface dataset:
Rudašonis dukeris

Apibūdinimas

Rūšies atstovai užauga nuo 34 iki 37 cm, sveria nuo 12 iki 14 kg. Uodega būna nuo 30 iki 38 cm. Patinų ragai siekia nuo 6 iki 9,5 cm, patelių – nuo 3 iki 4 cm. Kailis būna rausvai rudas arba rausvai geltonas. Minta lapais, kritusiais vaisiais, sėklomis, gėlėmis.
Chris Shiflett

Christopher Aubrey Shiflett (g. 1971 gegužės 6 d.) – JAV roko muzikantas, Foo Fighters gitaristas.
Birželio 30

Vardadieniai

Adelė – Emilija – Emilis – Liucina – Tautginas.
EVP80-2 Rūta

Istorija

EVP80-2 „Rūta“ idėja kilo Skaičiavimo mašinų specialiam konstravimo biurui mėginant modernizuoti Maskvoje sukurtą ir Vilniaus gamykloje surinkinėtą skaičiavimo mašiną EV80-3M. Tačiau buvo nuspręsta kurti visiškai naują įrenginį: atsisakyti iki tol naudotų lempų, pakeičiant jas tranzistoriais. 1962 m. sukurtas pirmas prototipas.

Aprašymas

ESM buvo sudaryta iš elektrinio skaičiuoklio EVP-V ir perforatoriaus EPR80-2. Duomenys įvedami ir išvedami 80-ies stulpelių perfokortomis, įvedimo ir išvedimo greitis – 120 perfokortų per minutę. Skaičiuoklis (procesorius) galėjo atlikti visas aritmetines ir dalį loginių operacijų (iki 2500 per sekundę). Sudėties ir atimties operacijų greitis buvo 0,4 ms, daugybos – 11 ms, dalybos – 21 ms. RAM dydis – 50 baitų.
Nitrometanas

Nitrometanas – vienas paprasčiausių organinių nitrojunginių (CH₃NO₂), klampokas labai polinis skystis, paprastai naudojamas kaip pramoninis tirpiklis (naudojamas, pvz., ekstrahavimui), reakcijų terpė, plaunamasis skiediklis. Organinėje sintezėje nitrometanas dažnai yra tarpinis produktas sintetinant farmacinius preparatus, pesticidus, sprogstamąsias medžiagas, pluoštą ir dangas. Nitrometanas naudojamas ir kaip degalai lenktyniniuose automobiliuose.

Panaudojimas

Nitrometanas dažniausiai naudojamas kaip stabilizatorius chlorintų tirpiklių, kurie naudojami sausajame cheminiame valyme, puslaidininkių gamyboje, riebalų šalinime. Nitrometanas naudojamas ir kaip akrilatų monomerų tirpiklis – pvz., gaminant cianoakrilatų klijus (pvz., vadinamuosius superglue).

Nitrometano dariniai

Organinėje sintezėje nitrometanas yra naudojamas kaip anglies grandinių sintezės blokas. Dėl rūgštingumo nitrometanas gali būti deprotonuojamas, todėl gali dalyvauti kondensacijos reakcijose, kokiose dalyvauja karbonilo junginiai.
Nitrometano dariniai yra tokios svarbios medžiagos kaip pesticidai chlorpikrinas (Cl₃CNO₂), tris(hidroksimetil)nitrometanas (HOCH₂)₃CNO₂. Redukuojant pastarąjį junginį gaunamas tris(hidroksimetil)aminometanas (CH₂OH)₃CNH₂), geriau žinomas kaip plačiai naudojamas buferis tris.

Nitrometanas kaip sprogstamoji medžiaga

1958 m. birželio 1 d. paaiškėjo, kad nitrometanas yra detonuojanti sprogstamoji medžiaga – tada susprogo geležinkelio cisterna su nitrometanu.
Atlikus tyrimus paaiškėjo, kad nitrometanas galingesnė sprogstamoji medžiaga negu TNT, nors TNT detonacijos greitis ir brizantiškumas didesni. Abu šie sprogalai stinga deguonies, todėl jų efektyvumas padidėja sumaišius su oksidatoriumi, pvz., amonio nitratu.

Grynas nitrometanas yra nejautri sprogstamoji medžiaga, kurios detonacijos greitis yra apie 6200 m/s. Į nitrometaną dedama inhibitorių, kad sumažinti nepageidautinų reiškinių. Spėjama, kad cisterna su nitrometanu sprogo dėl adiabatinio suspaudimo, kas pasitaiko visoms skystoms sprogstamosioms medžiagoms. Taip būna, kai skystyje esantys oro burbuliukai staiga padidėjus slėgiui staigiai suspaudžiami ir užkaista. Manoma, kad ta cisterna sprogo staiga uždarius vožtuvą, dėl ko staiga pašoko slėgis.
Nitrometanas gali būti maišomas su amonio nitratu, kuris veikia kaip oksidatorius, ir taip sudaromas sprogstamasis mišinys ANNM.
Kazakijos ATSR

Demografija

1933 m. sausio 1 d. Kazakijos ATSR plotas buvo 2853 tūkst. km².

Pagal 1926 m. gyventojų surašymą Kazakijos ATSR buvo 6 mln. 170,2 tūkst. gyventojų, iš jų miesto gyventojų - 519,2 tūkst.

Gyventojų skaičius 1931 m. sausio 1 d. buvo 7 mln. 260,5 tūkst. (iš jų miestų gyventojų - 911,2 tūkst.).

Istorija

Kazakijos ATSR atsirado 1925 m. iš pervadintos Kirgizijos ATSR. Kartu sostinė iš Orenburgo buvo perkelta į miestą Ak-Mečetę, kuri buvo pervadinta į Kyzylordą. Orenburgo gubernija grįžo į tiesioginę priklausomybę Rusijos TFSR.
1927 m. sostinė buvo perkelta į Almatą.
1928 m. rugpjūtį buvo likviduotos visos Kazachijos ATSR gubernijos, o teritorija sudalinta į 13 apygardų ir rajonų.
1930 m. kovą Karakalpakijos autonominė sritis iš Kazakijos ATSR perkelta tiesioginei RTFSR priklausomybei.
1932 m. kovą respublikos teritorija sudalinta į 6 dideles sritis.
1934 m. gruodį nedidelė dalis teritorijos iš šiaurinės KATSR buvo perduota naujai sukurtai Orenburgo sričiai.
1936 m. gruodžio 5 d. buvo priimta nauja TSRS konstitucija, kurioje Kazakijos ATSR statusas buvo pakeltas iki sąjunginės respublikos. Naujoji respublika nustojo priklausyti Rusijos TFSR. Pakeistas pavadinimas, Kazakija tapo Kazachija.
Sears

Sears – JAV mažmeninės prekybos tinklas. JAV perkybos tinklai "Sears" ir "Kmart" 2005 m. susiliejo į vieną bendrovę. CNN teigimu, bendrovės susijungė, todėl, kad nepajėgė konkuruoti su agresyviai besiplečiančiais pigių prekių centrų milžinais, tokiais kaip "Walmart". "Sears" ir "Kmart" susijungimo sandoris pasiekė 11 mlrd. USD sumą, o naujoji bendrovė buvo pavadinta "Sears Holdings Corporation". Nepaisant šio susijungimo išliko abiejų pavadinimų mažmeninės prekybos centrai.
Polandas (Kiribatis)

Vieta

Polandas yra vakarinėje salos dalyje.

Demografija

Polende gyvena 235 žmonės (2005), ir yra mažiausiai apgyvendintas gyventojus turintis kaimas.
Sterling E. Lanier

Gyvenimas

Gimė Niujorke, gyveno Merilende. 1951 m. baigė Harvardo universitetą, kur studijavo antropologiją ir archeologiją. Buvo ištikimas fantastikos ir kriptozoologijos gerbėjas ir entuziastas. Prieš pradėdamas savo literatūrinę karjerą dirbo istoriku Winterthur’o muziejuje (Delavero valstijoje) nuo 1958 iki 1960 metų. Mirė Sarasitoje (Florida) būdamas 79-ių metų.

Literatūrinė karjera

Lanier’o kūrybinė karjera prasidėjo 1961 m., kai buvo publikuotas pirmasis jo apsakymas ir jis tapo „Chilton Books“ redaktoriumi.
1965 m. jis vis dirbo toje leidykloje, kai įtikino savininkus išleisti Frank Herbert'o „Kopą“. Lanier buvo skaitęs „Kopos pasaulį“ žurnale „Analog Science Fiction and Fact“ ir buvo atsakingas už autoriaus suradimą ir leidyklos pasiūlymo įteikimą. Daugiau kaip dvidešimt leidyklų buvo atsakę spausdinti šį romaną. Nepaisant puikios Lanier įžvalgos dėl knygos vertės jis buvo atleistas iš darbo po metų dėl didelės publikacijos kainos ir prastų pirminių knygos pardavimų. Vėliau Lanier dirbo redaktoriumi „John C. Winston Company“ ir „McRae-Smith“ leidyklose.
Garsiausi paties Lanier’o darbai yra apsakymai apie kritozoologą nuotykių ieškotoją brigadierių Donald Ffellowes ir postapokaliptiniai romanai „Hiero kelionė“ (1973) ir „Nenugalėtasis Hieras“ (1983). Apsakymas „Tėvo pasakojimas“ (1974) buvo nominuotas Pasauliniam maginės fantastikos apdovanojimui.

Skulptūra

Lanier’o skulptūros buvo eksponuojamos daugelyje muziejų, tarp jų ir Smithsonian institute. Jis specializavosi miniatiūrų kūrime, tarp kurių buvo ir personažai iš J.R.R.Tolkien'o „Žiedų valdovo“. Vienas rinkinys buvo padovanotas pačiam Tolkien’ui. Jam miniatiūros patiko, tačiau Tolkien’as nenorėjo, kad jos būtų gaminamos masiškai ir pardavinėjamos.
Pergamo muziejus

Pergamo muziejus (Pergamono muziejus, vok. Pergamonmuseum) − senovės istorijos ir meno muziejus Berlyne. Tai garsiausias iš Muziejų salos muziejų ir lankomiausias meno muziejus Vokietijoje (2013 m. jame apsilankė 1,26 mln. lankytojų).
Pergamo muziejuje eksponuojami atstatyti natūralaus dydžio senovės kultūrų statiniai bei kiti artefaktai, daugiausiai iš Artimųjų Rytų, Mažosios Azijos.
Gydytojas (Vilnius)

Gydytojas – dvisavaitis „Aušros“ priedas, leistas 1914–1915 m. Vilniuje.

Istorija

Pirmasis numeris išėjo 1914 m. sausio 16 m. Spausdino M. Kuktos spaustuvė Vilniuje. Išėjo 18 numerių.
Spausdino medikų straipsnius apie įvairias ligas, aiškino, kaip slaugyti ligonius, mokė higienos reikalavimų. Daugiausia rašė gydytojas Antanas Vileišis.
Leidėjas Vladas Mironas, redagavo Juozas Bakšys, Petras Kraujalis, P. Kunigėlis.
Žydrasis Langas

Žydrasis Langas (malt. Tieqa Żerqa) – iš kalkakmenio sudaryta istorinė uolinė arka Maltai priklausančioje Goco saloje. Ji stūksojo netoli Dvedžros įlankos, Vidinėje Goco jūroje. Ši struktūra, kuri susidarė suirus dviems kalkakmenio jūrų urvams, buvo mėgstama nardytojų su akvalangais. 2017 m. kovo 8 d., audros metu, arka sugriuvo.

Geologija

Žydrojo Lango arką sudarė maltietiško kalkakmenio, žinomo kaip Globigerina, uolienos. Tai antra pagal senumą uolų salose, teikusi Maltos pakrantei išskirtinumo. Uolos storis siekė nuo 23 iki 207 m, aukštis - iki 28 m. Uolą sudarė nuo geltonos iki pilkšvos spalvos atspalvių kalkakmenio uolienos ir jūros gyvūnų liekanos.

Sunykimas

Uolą jos egzistavimo laikotarpiu veikė intensyvi erozija. Uola pamažu iro, nuo arkos apačios atskildavo dideli uolienos luitai. Pagal irimo greitį buvo nustatyta, kad arka veikiausiai sunyks per keletą metų. Paskutiniais metais dėl skylančių uolienų keliamo pavojaus vietovėje aplink uolą buvo sustatyti įspėjamieji ženklai. Prieš sugriuvimą 2017 metų pavasarį arka buvo taip suirusi, jog jos forma buvo beveik taisyklingo stačiakampio. Vis dėlto, griūtį lėmė ne pačios arkos, bet jos atraminės uolienos griūtis dėl paplovimo.
Nikolajus Tagancevas

Nikolajus Stepanovičius Tagancevas (rus. Николай Степанович Таганцев; g. 1843 m. vasario 19 d. Penza – 1923 m. kovo 22 d. Petrograde, Rusija) – rusų teisininkas, teisėtyrininkas penalistas, 1903 m. Rusijos baudžiamojo statuto kūrėjas, valstybės veikėjas.

Biografija

1859 m. baigė Penzos berniukų gimnaziją, 1862 m. Peterburgo universiteto Teisės fakultete – teisės studijas. Jis buvo paliktas Baudžiamosios teisės katedroje (dėstyti teisę). Nuo 1867 iki 1882 metų dėstė Peterburgo universitete, Aleksandro licėjuje. 1867 m. apgynė savo magistro disertaciją „Dėl nusikaltimų pakartotinumo"; 1870 m. – daktaro disertaciją „Apie nusikaltimus gyvybei Rusijos teisėje", baudžiamosios teisės daktaras.
Nuo 1906 m. Rusijos imperijos valstybės tarybos narys.
Buvo vedęs; žmona Zinaida Kadjan (1850–1882), po jos mirties – jaunesnioji jos sesuo Jevgenija Kadjan. Vaikai iš pirmos santuokos – Nadežda (1871–1942), Nikolajus (1873–1946); iš antros santuokos – Zinaida (1884–1946) ir Vladimiras (1889–1921).
Ciuricho kantonas

Ekonomika

Verčiamasi mašinų, geležinkelio riedmenų gamybos, tekstilės (šilko, medvilnės), baldų, maisto pramone, laikrodžių gamyba. Javų, daržovių, vaismedžių, vynmedžių auginimas. Veisiami galvijai. Upių slėniais eina geležinkeliai ir plentai, Limato upės slėniu eina seniausia Šveicarijoje (nutiesta 1847 m.) geležinkelio linija Ciurichas-Badenas. Turizmas.

Istorija

Kantonas yra Šveicarijos Konfederacijoje nuo 1351 m. Galioja 1869 m. konstitucija.
Noliškis

Istorija

XVIII a. minimas Noliškio dvaras.
Llangollen Town FC

Istorija

Yra žaidę Cymru Alliance lygoje 2009/2010 m. sezone, bet liko 11 vietoje ir pagal tuometinį reglamentą iškrito į žemesnį divizioną.
Elena Kuznecova

Biografija

1997 m. baigė Vilniaus universitetą, ekonomistė.
Palangos miesto savivaldybės kontrolės ir audito tarnybos vadovė, savivaldybės kontrolierė, nuo 2007 m. Lietuvos savivaldybių kontrolierių asociacijos valdybos pirmininko pavaduotoja.
2000-2002 m. Lietuvos centro partijos, nuo 2010 m. partijos Tėvynės sąjunga - Lietuvos krikščionys demokratai Palangos skyriaus narė. Nuo 2011 m. Palangos savivaldybės tarybos narė.
Vilnianskas

Istorija

1840 m. buvo įkurtas Sofijivkos kaimas. 1935 m. jo vietoje įkurta Krasnoarmejskojės miesto tipo gyvenvietė, 1939 m. pervadinta į Červonoarmejskoję, o 1966 m. suteiktas miesto statusas ir Vilniansko pavadinimas.
Ron Hubbard

Lafayette Ronald Hubbard, L. Ron Hubbard (1911 m. kovo 13 d. – 1986 m. sausio 24 d.) – rašytojas fantastas, scientologų sektos įkūrėjas ir vadovas (iki mirties 1986). Vertintas kaip kontroversiška asmenybė, kuria šalininkai žavėjosi, o nepriklausantys arba išstoję iš scientologų sektos dažnai vertino labai negatyviai.
Baltijsko rajonas

Geografija

Ribojasi šiaurėje su Zelenogradsko rajonu, pietuose – su Lenkija, rytuose – Aistmarės, vakaruose – Baltijos jūra. Rajono plotas 101 km², iš jo 3460 ha žemės ūkio naudmenos, 934 ha karinės teritorijos, 149 ha miškai. 2010 m. surašymo duomenimis buvo 36 239 nuolatiniai gyventojai, iš jų Baltijske – 33 297, ekonomiškai aktyvūs – 24 972 gyventojai.

Istorija

Baltijsko municipalinis rajonas įsteigtas 2008 m. reorganizavus Baltijsko miesto apygardą.
Paris FC

Istorija

Klubas įkurtas 1969 m. Pastaruoju metu žaidė antros pakopos pirmenybėse.
Arvydas Klovas

Biografija

Užaugo Rusnėje. Mokėsi Šilutės I-oje vidurinėje mokykloje, aktyviai sportavo, 1969 m. laimėjo Lietuvos jaunių bokso pirmenybių bronzos medalį.
1971–1973 m. Estijoje tarnavo sovietų armijoje. 1978 m. baigė Lietuvos veterinarijos akademiją, įgijo zooinžinieriaus specialybę.
1982 m. apsigyveno Kartenoje. Iš pradžių dirbo Žemaitės kolūkyje, o vėliau sukūrė savo verslą: gamina namų, lauko ir sodo baldus, kuria medžio skulptūras ir tautodailės kompozicijas.
Pirmąją skulptūrą „Muzikantas“ išdrožė 1998 m., pasiskolinęs kaltus iš uošvio, tautodailininko Petro Vaičaičio. Vėliau miestelį papuošė jo sukurtas linksmas trigalvis slibinas, senovės daktaras, suoleliai su pelėdžiukais, Kartenos 750-mečiui skirti stogastulpiai. Savo kieme pasistatė neregėtą malkinę su sienose išskaptuota miestelio istorija, vaikaičiams įrengė žaismingus atrakcionus ir sūpynes.
Salantų regioniniame parke ir Kartenos seniūnijoje prie kultūros ir gamtos paveldo objektų, lankytinų vietų stovi jo sukurtos meniškos rodyklės ir anotaciniai ženklai. Informacinius stendus ir kitus mažosios architektūros statinius jis įrengė ir kituose Lietuvos regioniniuose parkuose (Tytuvėnuose, Labanoro girioje).
Vėlyvoji Liang

Susiformavimas

Džu Ven iš pradžių buvo Huang Čao leitenantas. Tačiau jis nuviliojo geriausius Huang kareivius ir įsikūrė kaip karo vadas Kaifenge. Iki 904 m. jis užvaldė abi Tangų sostines Čanganą ir Luojangą. Džu liepė nužudyti imperatorių Li Je 904 m. ir paskutinį Tangų imperatorių Li Džu nuvertė po trejų metų. 908 m. Li Džu irgi buvo nužudytas Džu Ven įsakymu.
Džu Ven pasiskelbė Vėlyvųjų Liang imperatoriumi 907 m. Liang pavadinimas susijęs su Henanu, kur buvo režimo centras.

Sunaikinimas

Vėlyvoji Liang valdė beveik visą Šiaurės Kiniją. Vėlyvoji Liang turėjo įtemptus santykius su Šatuo turkais, nes turkų vadas Li Kejong pykosi su Džu Čuandzong nuo Tangų dinastijos laikų. Po Li Kejong mirties jo sūnus Li Cunsu plėtė Dzin karalystės valdas. Li sunaikino Vėlyvąją Liang 923 m. ir įkūrė Vėlyvąją Tangų dinastiją.
Akchisaras

Istorija

Miestą įkūrė lydai. Apie 290 m. pr. m. e. miestas priklausė Makedonijai ir buvo vadinamas Tiatyrais.
Arkologija

Arkologija (angl. Arcology) – hipotetiniai milžiniški pastatai, talpinantys labai daug gyventojų ir praktiškai nepriklausomi nuo aplinkos ekonomiškai ar kaip kitaip. Koncepciją išpopuliarino architektas Paolo Soleri, šiuo metu ji paplitusi mokslinėje fantastikoje kaip ateities sprendimas vis augančiai žmonių populiacijai.
Artimiausias arkologijoms projektas šiuo metu yra Arizonoje nuo 1970 m. tebestatomas Arcosanti bokštas. Antarktyje JAV pastatyta McMurdo mokslinių tyrimų stotis taip pat yra artima arkologijos koncepcijai: ji yra beveik visiškai nepriklausoma nuo Antarktikos aplinkos, elektrą gamina vidinė atominė elektrinė, turi hidroponinius šiltnamius daržovių auginimui ir panašiai, tačiau negalėtų išsilaikyti be nuolatinio tiekimo iš JAV. Taip pat, šiuo metu yra nemažai arkologijų projektų, kurie kol kas negali būti įgyvendinti dėl nepakankamų techninių galimybių. Tarp tokių – japonų projektai Shimizu TRY 2004 bei Aeropolis 2001.
Louis Jean Pierre Vieillot

Louis Jean Pierre Vieillot (1748 m. gegužės 10 d. − 1831 m., Ruane) – prancūzų ornitologistas.

Biografija

Louis Jean Pierre Vieillot gimė Iveto, Prancūzijoje. Jis atstovavo savo šeimos verslui Sent Dominge (Haitis), Espanjolos saloje, bet prasidėjus Haičio sukilimui pabėgo į Jungtines Valstijas. Jis rinko medžiagą Histoire naturelle des oiseaux de l'Amérique Septentrionale veikalui, pirmieji du tomai buvo publikuoti Prancūzijoje 1807 m.
1798 m. grįžo į Prancūziją ir išleido Bulletin des Lois, taip pat tęsė gamtos istorijos studijas. Po Jean-Baptiste Audebert mirties, 1802 m. užbaigė dviejų dalių Oiseaux dorés veikalą. 1806 m. pasirodė jo paties darbas Histoire naturelle des plus beaux oiseaux chanteurs de la zone torride.
Analyse d'une nouvelle Ornithologie Elémentaire (1816 m.) išdėstė naują ornitologinę klasifikavimo sistemą, kurią šiek tiek modifikavo Nouveau Dictionnaire d'Histoire Naturelle (1816–19) veikale. 1820 m. tęsė Tableau encyclopédique et méthodique darbą, kurį pradėjo Pierre Joseph Bonnaterre 1790 m.
Jo garbei pavadintos kelios paukščių rūšys: raudonkrūtis libis (Lybius vieilloti) ir puertorikinė driežinė gegutė (Saurothera vieilloti).
Stasys Filipavičius

Biografija

Nuo 1933 m. LKP ir TSKP narys. 1935–1940 m. už komunistinę veiklą buvo kalintas. 1940–1941 m. LKP Raseinių apskrities komiteto pirmasis sekretorius. 1942–1943 m. Raudonosios armijos 16-osios lietuviškosios divizijos pulko partijos biuro sekretorius. 1943–1945 m. dirbo Maskvoje Lietuvos partizaninio judėjimo štabe. 1945 m. LKP CK atsakingasis organizatorius. 1948 m. baigė Vilniaus aukštąją partinę mokyklą. 1948–1950 m. LKP CK skyriaus vedėjo pavaduotojas ir vedėjas. 1950–1952 m. LKP CK sekretorius. 1952–1953 m. LTSR Ministrų Tarybos pirmininko pavaduotojas. 1953–1957 m. LTSR lengvosios pramonės ministras, 1957–1961 m. LTSR Liaudies ūkio tarybos valdybos viršininkas. 1962–1976 m. LTSR prekybos ministerijos valdybos viršininkas.
1941–1961 m. LKP CK narys. 1941–1946 m. TSRS, 1951–1963 m. – LTSR Aukščiausiosios Tarybos deputatas.
Matas Giedraitis

Giminė ir dvarai

Kilęs iš Lietuvos kunigaikščių Giedraičių giminės, plėtojo senelio ir tėvo Baltramiejaus Vaitkevičiaus Giedraičio XV a. pab. pradėtą Giedraičių giminės Videniškių šaką. Manoma, pirmoji žmona buvo kunigaikštytė Ona Krošinska, su kuria turėjo 4 sūnus: Žemaičių vyskupą Merkelį Giedraitį, administratorių Martyną Marcelį (Marcelalį) Giedraitį, Kauno pakamarį Kasparą (m. 1601 ar 1602 m.) ir Zigmantą (m. prieš 1584 m.). Save jie vadino ir Daumantais: XIV a. Videniškiuose gyveno didžiūnas Daumantas. 1547 m. paveldėjo senelio Jono Mlekaus dvarą Vilniuje, Neries dešiniojoje pakrantėje. Antroji žmona Zofija Narbutaitė (ją vedė 1556 m.) vyrui užrašė prie Bernardinų vienuolyno sklypą su pastatais. Žemės valdos: Giedraičiai, Bijutiškis, Bistryčia, Nemenčinė, Lietuvos šiaurės rytuose – Mlekų žemėje, jam priklausė Svieriai.
Mūrinių Videniškių dvare, kuris jo laikais tapo pagrindiniu giminės centru, pastatydino rezidencinę sodybą, Šv. Trejybės bažnyčią, kurią 1549 m. paskyrė Vilniaus dominikonams, įkūrė Videniškių miestelį..

Biografija

1507 m. ir 1544-1560 m. minimas kaip Maišiagalos ir Kernavės seniūnas. Buvo artimas Bonos Sforcos dvarui. Nuo 1557 m. Giedraičių vėliavininkas, nuo 1560 m. Vilniaus vietininkas, nuo 1562 m. Lietuvos didžiojo kunigaikščio rūmų maršalka.
1551 m. vadovavo pasiuntinybei į Maskvą. Šią kelionę aprašė rašinyje „Apie būdą priimti pasiuntinius pas maskvėnus“ (lot. De modo recipendi oratores apud Moscavitas); išspausdintas, spėjama, ne visas, Olauso Magnuso rinkinyje „Pasakojimai apie šiaurės gentis“ (Historiae de gentibus septentrionalibus, 1555 m., 2 leid. 1562 m.). Kiek anksčiau, tikriausiai jo iniciatyva, buvo surašyta Giedraičių kunigaikščių genealogija, išdėstyta M. Strijkovskio kronikoje.
Slišukai

Istorija

1950–1991 m. viensėdis priklausė kolūkiui „Tarybinis artojas“.

Aplinkinės gyvenvietės

Bazilionai – 4,2 km
Kanapinė – 1 km
ŠIAULIAI – 20 km
Vileikiai – 4 km
Bagdoniškė – 1 km
Kelias

Kelias – inžinerinis statinys, skirtas transporto priemonių ir pėsčiųjų eismui. Kelio konstrukciją sudaro žemės sankasa, pagrindas, kelio danga ir papildomi kelio statiniai. Keliai, atsižvelgiant į transporto priemonių eismo laidumą, socialinę ir ekonominę jų reikšmę, skirstomi į valstybinės reikšmės ir vietinės reikšmės kelius. Valstybinės reikšmės keliai išimtine nuosavybės teise priklauso valstybei, o vietinės reikšmės viešieji keliai ir gatvės – savivaldybėms, o vidaus keliai – valstybei, savivaldybėms, kitiems juridiniams ir fiziniams asmenims.
Bendras Lietuvos automobilių kelių tinklas siekia apie 70 tūkst. km. Valstybinės reikšmės keliai, už kuriuos atsako Lietuvos automobilių kelių direkcija prie Susisiekimo ministerijos, sudaro apie 21,3 tūkst. km. Vietiniai keliai sudaro 59,7 tūkst. km, beveik 3 kartus daugiau negu valstybinės reikšmės kelių ilgis.
Jemeno Liaudies Respublika

Ekonomika

Pietų Jemenas daugiausiai eksportavo naftą, vaisius, žuvis, galvijus ir grūdus.
2010 m. pasaulio futbolo čempionato atranka/Pietų Amerika

Straipsnyje pateikiami atrankos į 2010 m. pasaulio futbolo čempionatą Pietų Amerikos zonos rezultatai.
Į 2010 m. pasaulio futbolo čempionatą Pietų Afrikos Respublikoje patenka 4 geriausios komandos, o 5 vietą užėmusi komanda kovos dėl patekimo su 4 vietą užėmusia komanda Šiaurės Amerikos zonoje.
Lapkričio 29

Vardadieniai

Butvydė – Daujotas – Saturnas – Saturninas
Mariana Popova

Biografija

Mariana Popova gimė Sofijoje, Bulgarijoje. Būdama vienuolikos studijavo muziką, vėliau studijavo šiuolaikinį džiazą ir baletą. 1996–2000 metais buvo grupės „Cocomania“ narė. 2005 metais ji laimėjo pirmąją vietą „Burgas and the Sea“ festivalyje su daina „Dream About Me“, kurią atliko su Dani Milev. 2006 metais Mariana Popova triumfavo Bulgarijos nacionaliniame finale su daina „Let Me Cry“ ir atstovavo Bulgarijai 2006 m. Eurovizijos dainų konkurse.
Paprastasis meškėnas

Paplitimas

Savaime ir plačiai paplitęs Šiaurės Amerikoje – nuo pietinės Kanados iki vidurio Panamos, išskyrus kai kuriuos Uolinių kalnų regionus. Dėl vertingo kailio buvo aklimatizuotas Kaukazo ir Vidurinės Azijos miškuose, bei dalyje Europos šalių, kur masiškai, nesukontroliuojami išplito kaip invazinė rūšis.

Apibūdinimas

Maždaug naminės katės dydžio žvėrelis, bet išvaizda labai panašus į kitą Lietuvoje invazinę rūšį, kuri paprastiesiems meškėnams visai negimininga – į mangutą. Tai stambiausias meškėninių (Procyonidae) šeimoje rūšis. Paprastojo meškėno kūno ilgis 45–60 cm, uodegos ilgis 20–25 cm, svoris 5–9 kg.

Elgesys

Žiemą įminga senų medžių uoksuose. Prieš ėsdamas, maistą nuplauna vandenyje. Jis lengvai prisitaiko prie pakitusių gyvenimo sąlygų. Ėda visokį maistą (pvz., vaisius, augalus ar mėsą), puikiai laipioja medžiais ir dažniausiai gyvena arti žmogaus.

Paprastasis meškėnas – invazinė rūšis Lietuvoje

Aptinkamas Lietuvoje, įrašytas į šalies invazinių rūšių sąrašus.
Mariner 1

Misijos aprašymas

Tai buvo pirmoji Mariner programos misija. Kosminį aparatą sunaikino saugumo specialistai, preėjus 293 sekundėms po paleidimo (09:26:16 UTC), kai raketa - nešėja nukrypo nuo kurso. Pradžioje, praradus ryšį su Žeme, variklio veikla buvo patenkinama, tačiau vėliau, dėl programinės įrangos klaidos, įvykdytas neplanuotas manevras, kurį pastebėjo manevrų saugumo specialistai. Dėl šio nesėkmingo manevro raketa turėjo nukristi į Šiaurės Atlanto laivybinius kelius arba apgyvendintą teritoriją. Susinaikinimo komanda buvo pasiųsta likus 6 sekundėms iki raketos atsiskyrimo, po kurio aparato sunaikinti nebūtų įmanoma. Radijo atsakiklis siuntė signalus dar 64 sekundes po to, kai buvo pasiųsta susinaikinimo komanda.
Nesėkmę akivaizdžiai lėmė du faktoriai. Atlas raketos - nešėjos radijo švyturio netinkamas veikimas sąlygojo tai, kad ilgam buvo prarandami periodiniai signalai. Jų nebuvo 4 periodus, trunkančius nuo 1,5 iki 61 sekundės. Taip pat buvo nustatyta, kad dėl „Mariner 1“ kompiuterio programinėje įrangoje esančios klaidos buvo galima perduoti neteisingus valdymo signalus raketai. Tais periodais, kai iš raketos nebuvo gaunami signalai, dėl programinės įrangos klaidos kompiuteris neteisingai priėmė iš žemės siųstuvo skleidžiamus signalus, kai šis „ieškojo“ raketos signalų, ir sudėjęs šiuos duomenis su maršruto informacija siuntė valdymui apskaičiuoti. Dėl to kompiuteriu atliktos visiškai nereikalingos kurso korekcijos, dėl kurių raketa pasisuko ir galutinai iškrypo iš kurso.
Pakruojo rajono savivaldybė

Savivalda

Atstovaujamoji valdžia – Pakruojo rajono savivaldybės taryba, vykdomoji valdžia – Pakruojo rajono savivaldybės administracija.